《登石伞峰》
唐代·杨于陵

夙志慕遐峤，偶时叨抚封。幸兹秋成候，得与心期从。

宛在洲渚秋，稍跻林岭重。紫垣感嘉惠，丹壑畅幽踪。

之子绰有裕，结庐枕前峰。亭台互亏蔽，物象分轻浓。

玉伞践危石，苔枝栖古松。登攀逐群彦，息偃惭衰容。

阊阖如可接，灵仙疑暂逢。海帆去的的，霜雁来噰噰。

赫奕护军重，导迎裨将恭。回舟迟新月，鼙鼓迎疏钟。

作者简介：（753—830）唐虢州弘农人，字达夫。杨震后裔。代宗大历六年进士，释褐为句容主簿。时韩滉节制金陵，奇其才，妻以女。累官至侍御史。滉以总财赋之任入朝，权倾中秋，于陵以妇翁权方炽，不欲进取，以读书山水为乐。滉殁，乃入朝，累官中书舍人。出为浙东观察使，政声流闻。入拜户部侍郎。宪宗时为吏部侍郎，监察奸吏，调补平允，当时称之。穆宗即位，迁户部尚书。敬宗时以左仆射致仕。卒谥贞孝。